A meghallgatási tisztviselő zárójelentése (1)

Tengeri személygépjármű-szállító vállalatok

(AT.40009)

(2018/C 314/08)

2016. október 12-én a Bizottság az 1/2003/EK rendelet (2) 11. cikkének (6) bekezdése és a 773/2004/EK rendelet (3) 2. cikkének (1) bekezdése alapján eljárást indított a következő öt vállalkozással szemben: MOL (4), „K” Line (5), NYK (6), WWL és EUKOR Vállalkozás (7), valamint CSAV (8) (együttesen: a felek).

A 773/2004/EK rendelet 10a. cikkének (2) bekezdése szerinti vitarendezési megbeszéléseket és vitarendezési beadványokat követően a Bizottság 2017. december 8-án a feleknek címzett kifogásközlést fogadott el. A kifogásközlés szerint a felek az Európai Unió működéséről szóló szerződés 101. cikkét és az EGT-megállapodás 53. cikkét érintő, egységes és folytatólagos jogsértésben vettek részt. A jogsértés árkoordinációból, az ügyfelek felosztásából és érzékeny kereskedelmi információk cseréjéből tevődött össze az új gépjárművek (személygépkocsik, teherautók, továbbá magas- és nehézgépjárművek) legalább az EGT irányába és onnan induló különböző útvonalakon történő mélytengeri szállításának biztosítása tekintetében.

A felek a kifogásközlésre adott válaszaikban megerősítették a 773/2004/EK rendelet 10a. cikke (3) bekezdésének megfelelően, hogy a kifogásközlés tükrözte a vitarendezési beadványaik tartalmát.

A határozattervezet megállapítása szerint a felek megsértették az EUMSZ 101. cikkét és az EGT-megállapodás 53. cikkét azáltal, hogy részt vettek egységes és folytatólagos jogsértésben, amely árkoordinációból és új gépjárművek (személygépkocsik, teherautók, továbbá magas- és nehézgépjárművek) az EGT irányába és onnan induló különböző útvonalakon történő mélytengeri szállításának biztosítása tekintetében az ügyfelek felosztásából tevődött össze. A fent említett öt vállalkozás esetében megállapítást nyert, hogy a jogsértés 2006. október 18-án indult és a MOL-t illetően 2012. május 24-ig, a fent említett többi négy vállalkozás esetében pedig 2012. szeptember 6-ig tartott.

A 2011/695/EU határozat 16. cikkének megfelelően megvizsgáltam, hogy a határozattervezet csak olyan kifogásokat érint-e, amelyekre vonatkozóan a feleknek lehetőségük nyílt álláspontjuk ismertetésére, és ezt megerősítő következtetésre jutottam.

A fentiek alapján és tekintettel arra, hogy a felek nem nyújtottak be hozzám kérelmet vagy panaszt (9), úgy tekintem, hogy az ügyben tiszteletben tartották az eljárás felei eljárási jogainak hatékony gyakorlását.

Brüsszel, 2018. február 19. Wouter WILS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o.) 16. és 17. cikke szerint.

(2) A Tanács 1/2003/EK rendelete (2002. december 16.) a Szerződés 81. és 82. cikkében meghatározott versenyszabályok végrehajtásáról (HL L 1., 2003.1.4., 1. o.).

(3) A Bizottság 773/2004/EK rendelete (2004. április 7.) a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o.).

(4) Mitsui O.S.K. Lines, Ltd., Mitsui O.S.K. (Europe Africa), Ltd. (korábbi nevén a jogsértés teljes időszaka alatt: Mitsui O.S.K. Bulk Shipping (Europe) Ltd.) és Nissan Motor Car Carrier Co., Ltd. (együttesen: MOL).

(5) Kawasaki Kisen Kaisha, Ltd. (a továbbiakban: „K” Line)

(6) Nippon Yusen Kabushiki Kaisha (a továbbiakban: NYK)

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB és Wallenius Wilhelmsen Logistics ASA (korábbi nevén: Wilh. Wilhemsen ASA) (együttesen: WWL és EUKOR Vállalkozás).

(8) Compañia Sudamericana de Vapores S.A. (a továbbiakban: CSAV).

(9) A 2011/695/EU határozat 15. cikkének (2) bekezdése szerint a kartellügyek azon felei, akik részt vesznek a 773/2004/EK rendelet 10a. cikke szerinti vitarendezési megbeszéléseken, a vitarendezési eljárás bármely szakaszában a meghallgatási tisztviselőhöz fordulhatnak eljárási jogaik hatékony gyakorlásának biztosítása érdekében. Lásd még az 1/2003/EK tanácsi rendelet 7. és 23. cikke szerint kartellügyekben hozott határozatok elfogadása érdekében folytatott vitarendezési eljárások lefolytatásáról szóló 2008/C 167/01 bizottsági közlemény (HL C 167., 2008.7.2., 1. o.) 18. pontját.